তফসিল ঘোষনার আগে আরো একদিন হিরন ভাইয়ের জন্য হৃদয়ে হাহাকার অনূভব করেছি। দিনটি ছিল ১৯ এপ্রিল। হিরন ভাই’র প্রিয় আড্ডাস্থল হিসাবে পরিচিত ঐতিহ্যবাহী বরিশাল ক্লাবে ঐ দিন তার স্মরনে বিশেষ দোয়া মোনাজাত অনুষ্ঠিত হয়েছিল। বৃটিশ বেনিয়াদের তৈরী ইউরোপিয়ান ক্লাবটি কালের বিবর্তনে শুধু বরিশাল ক্লাবে রুপ নিয়ে থেমে নেই। বরিশাল ক্লাবকে আধুনিকতার ছোয়া দিয়েছেন হিরন। বরিশালবাসীর গর্ব করার মত একটি ক্লাবে বরিশাল ক্লাবকে রুপ দিতে তার অনেক কাঠ খড় পোড়াতে হয়েছে। ঘরের ভাত খেয়ে বনের মহিষ তাড়ানোর মত এ কাজে হিরন ভাই’র জীবন যৌবনের স্বর্নালী অধ্যায়ের একটি বিশাল সময় কেটে গেছে ক্লাবের অভ্যন্তরেই।